Yhdistyksen kokous

Aika:      Lauantai 11.06.2005 klo 15.30 
Paikka:  Ravintola Unikeko, Naantali

Pöytäkirja

1.	Kokouksen avaus
Sukuseuran puheenjohtaja Leena Ruskomaa avasi kokouksen, johon oli ilmoittautunut 15 osallistujaa.

2.	Kokouksen järjestäytyminen: kokouksen puheenjohtajan, sihteerin ja pöytäkirjan tarkistajien valinta
Kokouksen puheenjohtajaksi valittiin Leena Ruskomaa ja sihteeriksi Liisa Huovinen. Kokouksen pöytäkirjan tarkistajiksi valittiin Irja Reinvall ja Kristiina Heikinheimo. 

3.	Kokouksen laillisuuden ja päätösvaltaisuuden toteaminen
Yhdistyksen sääntöjen 10 § kuuluu: ”Yhdistyksen kutsuu koolle hallitus joko kirjeitse tai sähköpostitse niille jäsenille, jotka ovat ilmoittaneet sähköpostiosoitteensa yhdistykselle. Kutsu postitetaan jäsenille vähintään kuukautta ennen kokousta jäsenen ilmoittamaan osoitteeseen.” Kokouskutsu on postitettu 12.4.2005 niihin osoitteisiin, jotka ovat olleet sukuseuran tiedossa. Näin ollen kokous katsottiin laillisesti koolle kutsutuksi ja päätösvaltaiseksi käsittelemään kokouskutsussa mainittuja asioita. 

4.	Kokouksen asialistan hyväksyminen
Kokouksen asialista jaettiin kokouspaikalla ja se hyväksyttiin kokouksen työjärjestykseksi. 

5.	Esitetään hallituksen ja tilintarkastajien kertomukset kahden edellisen vuoden toiminnasta
Sukuseuran puheenjohtaja esitteli yhdistyksen toimintakertomuksen ja tilinpäätöksen sekä tilintarkastajien kertomuksen, jotka jaettiin kokouspaikalla. Päätettiin merkitä hallituksen ja tilintarkastajien kertomukset kuulluiksi (liitteet 1 ja 2). Toimintakertomukseen tehtiin korjaus liitteeseen 2 sukuseuran vastuulla olevien hautamuistomerkkien osalta ja lisättiin talousosioon maininta tilintarkastajista.

Sukukokouksen osallistujat kiittivät hallitusta aktiivisesta toiminnasta kuluneen toimintakauden aikana.

6.	Päätetään tilinpäätöksen vahvistamisesta ja vastuuvapauden myöntämisestä kahdelta edelliseltä tilikaudelta
Päätettiin vahvistaa tilinpäätös kahdelta edelliseltä vuodelta (2003 ja 2004). Päätettiin myöntää hallitukselle ja rahastonhoitajalle vastuuvapaus päättyneiltä tilikausilta 2003 ja 2004.

7.	Valitaan hallituksen puheenjohtaja tai varapuheenjohtaja erovuorossa olevan tilalle
Puheenjohtajana on toiminut Leena Ruskomaa (7 e) ja varapuheenjohtajana Fred Sundwall (9 f), jotka kumpikaan eivät olleet erovuorossa ja ovat lupautuneet jatkamaan seuraavan 2-vuotiskauden.

8.	Valitaan hallituksen muut jäsenet ja heille henkilökohtaiset varajäsenet erovuorossa olevien tilalle 
Hallituksen erovuorossa olleiden jäsenten tilalle seuraavaksi 4-vuotiskaudeksi valittiin Pirkko Lehto (3 c) ja Nanna Katavisto (7 e). Erovuorossa olleiden varajäsenten tilalle valittiin seuraavaksi 4-vuotiskaudeksi Terhen Järvi-Kääriäinen (6 a), Jon Sundwall (9 f) ja Kristiina Heikinheimo (7 e). Hallituksessa jatkavat varsinaisina jäseninä Jukka Heikinheimo (7 b) ja Liisa Huovinen (3 h) ja varajäsenenä Markku Kortekangas (9 c), jotka ovat erovuorossa vuonna 2007.

Hallitus valtuutettiin täydentämään kokoonpanoaan puuttuvien sukuhaarojen osalta, mikäli halukkaita ehdokkaita löytyy tehtäviin.

9.	Valitaan kaksi tilintarkastajaa ja varatilintarkastajaa tarkastamaan kuluvan ja tulevan tilikauden tilit
Tilintarkastajiksi valittiin Tuija Leppämäki (6 a) ja Erik Hernberg (5 a) ja varatilintarkastajiksi Kalle Jaakko Heikinheimo ja Marja-Leena Laitinen (3 c).

10.	Vahvistetaan jäsenmaksujen ja ainaisjäsenmaksun suuruus
Vahvistettiin jäsenmaksun suuruudeksi 10 €/v ja ainaisjäsenmaksun suuruudeksi 170 €.

11.	Muut asiat
Annettiin hallitukselle valtuudet järjestää suvun tilaisuuksia jatkossa siten, että lapsilta, nuorilta ja opiskelijoilta ei peritä aterioista maksua vaan kustannukset subventoidaan sukuseuran tililtä. Tarkoituksena on aktivoida nuoria ja lapsiperheitä mukaan sukuseuran toimintaan.

Seuraavaan jäsenmaksukirjeeseen tulee muistutus siitä, että jäsenmaksun lisäksi voi tukea sukuseuran toimintaa haluamallaan summalla tai osoittaa lisämäärärahan suvun hautojen kunnostamiseen.

12.	Kokouksen päättäminen
Puheenjohtaja päätti kokouksen klo 17.10. Kokouksen päätökset olivat yksimielisiä. 

Kokouksen puheenjohtaja	Sihteeri
Leena Ruskomaa		Liisa Huovinen

Pöytäkirjan tarkistajat

Kristiina Heikinheimo		Irja Reinvall